**ANKETA O INTERNET PREZENTACIJI BERZE**

U toku druge polovine januara, na internet prezentaciji Beogradske berze postavljena je anketa u okviru koje su posetioci odgovorili na pet pitanja koja se odnose na internet prezentaciju i istovremeno izneli svoje stavove, komentare i predloge za unapređenje ovog oblika komunikacije Berze sa javnošću. Na anketu je odgovorilo 110 ispitanika, od čega najviše individualnih investitora, kojih je bilo 51, odnosno 46,36%. Pored ove kategorije, u anketi su učestvovali i akcionari domaćih preduzeća (22,73%), profesionalni investitori (11,82%), kao i potencijalni investitori, novinari i drugi učesnici na tržištu kapitala.

Internet prezentaciju Berze svakodnevno posećuje više od 95% učesnika u anketi, a najveći broj ispitanika – njih 79 (71,82%) – posećuje je više puta u toku jednog dana. Svi profesionalni investitori, kao i najveći broj individualnih investitora, posećuju internet prezentaciju Berze više puta dnevno. U periodu u kom je anketa sprovedena, samo troje od ukupnog broja anketiranih posetilaca prvi put je bilo na internet prezentaciji Berze. Približno 2/3 ispitanih (65,45%) koristi internet stranice Berze da bi dobili informacije o rezultatima trgovanja, najčešće akcionari, individualni i profesionalni investitori. Od ukupnog broja anketiranih, njih 21 (19,09%), uglavnom individualnih investitora, informiše se o preduzećima čijim se akcijama trguje na domaćem tržištu kapitala. Za informisanje o mogućnostima ulaganja na domaćem tržištu kapitala internet prezentaciju Beogradske berze uglavnom koriste individualni investitori.

Za bolju organizovanost podataka o trgovanju na internet stranicama Berze je 27,27% ispitanih, 21,82% nema primedbi, a 18,18% sugeriše bolju preglednost podataka. Kada je reč o dodatnim informacijama koje se danas ne objavljuju na internet prezentaciji Berze, ispitanici najčešće sugerišu proširivanje obima podataka o preduzećima čijim se akcijama trguje, kako bi se na taj način uvećala otvorenost ovih kompanija prema investicionoj javnosti, kao i objavljivanje istorijskih podataka o trgovanju pojedinačnim hartijama od vrednosti.

U najvećem broju slučajeva, posetioci internet prezentacije zadovoljni su njenim izgledom, i naglašavaju da je bolje organizovana od prethodne, što predstavlja dodatni stimulans za dalja unapređenja. Kada je reč o primedbama koje se odnose na tehnička rešenja, najčešće se zahteva ubrzanje tikera i dodatni alati za grafičku analizu.

Sve navedene sugestije posetilaca internet prezentacije biće u narednom periodu detaljno analizirane, a one najkorisnije svakako će biti iskorišćene za dalji razvoj i unapređenje prikaza podataka sa Berze putem interneta. Kao i do sada, svi komentari u vezi sa internet prezentacijom i drugim aktivnostima Berze su dobrodošli i možete ih dostaviti na e-mail adresu: info@belex.rs.

ANTRFILE:

Deo korisnika internet prezentacije Berze izneo je primedbu da je potrebno omogućiti preuzimanje istorijskih podataka za pojedinačne hartije od vrednosti. Ovi podaci su dostupni za svaku od hartija kojom se trenutno trguje na Berzi i moguće ih je preuzeti sa stranice istorijskih podataka za svaku izabranu hartiju. Pored izbora perioda za koji se podaci mogu prikazati u grafičkoj i tabelarnoj formi, a koji je u ovom trenutku ograničen na 365 dana, stranice istorijskih podataka omogućavaju preuzimanje informacija o ceni, obimu prometa, ponudi i tražnji svih hartija na dnevnom nivou, od početka trgovanja, zaključno sa 31. decembrom prethodne godine.

Takođe, jedna od traženih, a raspoloživih informacija je i prikaz dnevnog trgovanja svim hartijama od vrednosti, koji su dostupni na stranici: Podaci iz trgovanja>Dnevni Podaci>Aktivnost, gde su sve hartije od vrednosti prikazane prema procentualnoj promeni cene i ukupnom obimu trgovanja za taj dan.

ANTRFILE 2

Činjenica da je veliki broj ispitanika naveo da je na internet prezentaciji Berze neophodno prikazati više podataka o preduzećima čijim se akcijama trguje i da su potrebu za ovakvim podacima izneli i profesionalni i individualni investitori, ukazuje da je za dalji razvoj domaćeg tržišta kapitala neophodna uvećana transparentnost poslovanja preduzeća. I domaći i strani investitori imaju povećanu potrebu za informacijama o poslovanju preduzeća, planovima za naredni period, rezultatima poslovanja, bitnim događajima, itd. Stranice Beogradske berze ostaju i dalje otvorene za sva saopštenja izdavalaca koja su dostavljena Berzi, a u narednom periodu posebno će se raditi na motivisanju kompanija da povećaju dostupnost informacija investicionoj javnosti, kako na srpskom, tako i na engleskom jeziku.

**REZULTATI ANKETE**

U narednim tabelama prikazana su pitanja i statistika odgovora na pitanja koja su postavljena u okviru obavljene ankete o internet prezentaciji Beogradske berze.

1. U kojoj ulozi se najčešće pojavljujete u berzanskom poslovanju
	1. akcionar 22,73
	2. profesionalni investitor 11,82
	3. individualni investitor 46,36
	4. novinar 0,90
	5. potencijalni investitor 3,64
	6. ostalo 14,55
2. Koliko često posećujete internet prezentaciju Berze?
	1. više puta u toku dana 71,82
	2. jedanput dnevno 23,64
	3. jedanput nedeljno 0,00
	4. jedanput mesečno 1,81
	5. retko 0,00
	6. prvi put 2,73
3. Internet prezentaciju Berze najčešće koristite za:
	1. informisanje o mogućnostima ulaganja na Berzi 5,45
	2. informisanje o trgovanju 65,45
	3. informisanje o preduzećima 19,09
	4. izbor brokera 1,83
	5. informisanje o kursevima i događajima na Berzi 5,45
	6. ostalo 2,73
4. Vaši komentari na internet prezentaciju Berze:
	1. poboljšati preglednost 18,18
	2. ubrzati otvaranje stranica 11,82
	3. bolje organizovati podatke o hartijama 27,27
	4. bez primedbi 21,82
	5. ostalo 20,91

Rezultati ankete, uključujući i komentare svih ispitanika, objavljeni su na internet prezentaciji Beogradske berze, u delu Vesti.